CELEX: 62014TN0045
Language: el
Date: 2014-01-20 00:00:00
Title: Υπόθεση T-45/14: Προσφυγή της 20ής Ιανουαρίου 2014 — HTTS και Bateni κατά Συμβουλίου

8.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 71/27
            
         
      Προσφυγή της 20ής Ιανουαρίου 2014 — HTTS και Bateni κατά Συμβουλίου
      (Υπόθεση T-45/14)
      (2014/C 71/50)
      Γλώσσα διαδικασίας: η γερμανική
      
         Διάδικοι
      
      
         Προσφεύγοντες: HTTS Hanseatic Trade Trust & Shipping GmbH (Αμβούργο, Γερμανία) και Naser Bateni (Αμβούργο) (Εκπρόσωποι: M. Schlingmann και F. Lautenschlager, δικηγόροι)
      
         Καθού: Συμβούλιο της Ευρωπαϊκής Ένωσης
      
         Αιτήματα των προσφευγόντων
      
      Η πρώτη από τους προσφεύγοντες ζητεί από το Γενικό Δικαστήριο:
      
                  —
               
               
                  να ακυρώσει, ως προς αυτήν, την απόφαση 2013/661/ΚΕΠΠΑ του Συμβουλίου, της 15ης Νοεμβρίου 2013, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν,
               
            
                  —
               
               
                  να ακυρώσει, ως προς αυτήν, τον εκτελεστικό κανονισμό (ΕΕ) 1154/2013 του Συμβουλίου, της 15ης Νοεμβρίου 2013, σχετικά με την εφαρμογή του κανονισμού (ΕΕ) 267/2012 για περιοριστικά μέτρα κατά του Ιράν,
               
            
                  —
               
               
                  να καταδικάσει το Συμβούλιο στα δικαστικά έξοδα, ιδίως σε αυτά της πρώτης από τους προσφεύγοντες.
               
            Ο δεύτερος από τους προσφεύγοντες ζητεί από το Γενικό Δικαστήριο:
      
                  —
               
               
                  να ακυρώσει, ως προς αυτόν, την απόφαση 2013/661/ΚΕΠΠΑ του Συμβουλίου, της 15ης Νοεμβρίου 2013, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν,
               
            
                  —
               
               
                  να ακυρώσει, ως προς αυτόν, τον εκτελεστικό κανονισμό (ΕΕ) 1154/2013 του Συμβουλίου, της 15ης Νοεμβρίου 2013, σχετικά με την εφαρμογή του κανονισμού (ΕΕ) 267/2012 για περιοριστικά μέτρα κατά του Ιράν,
               
            
                  —
               
               
                  να καταδικάσει το Συμβούλιο στα δικαστικά έξοδα, ιδίως σε αυτά του πρώτου από τους προσφεύγοντες.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν τέσσερις λόγους.
      
                  1)
               
               
                  Ο πρώτος λόγος αφορά έλλειψη νομιμότητας και αδυναμία εφαρμογής της τροποποιημένης αποφάσεως 2010/413/ΚΕΠΠΑ et του κανονισμού (ΕΕ) 267/2012 (1), βάσει του άρθρου 277 ΣΛΕΕ.
                  Συναφώς, οι προσφεύγοντες προβάλλουν, μεταξύ άλλων, ότι το Συμβούλιο μετέβαλε τη νομική βάση για την καταχώριση προσφευγόντων στους καταλόγους των προσώπων στα οποία επιβάλλονται κυρώσεις, με σκοπό την επιβολή κυρώσεων σε αυτούς. Επομένως, το Συμβούλιο μετέβαλε τη νομική βάση κατά πρόδηλη κατάχρηση της εξουσίας εκτιμήσεως που διαθέτει.
               
            
                  2)
               
               
                  Ο δεύτερος λόγος αφορά προσβολή του δικαιώματος σε αποτελεσματική ένδικη προστασία και παραβίαση της υποχρεώσεως αιτιολογήσεως
                  Οι προσφεύγοντες υποστηρίζουν κατ’ ουσία ότι το Συμβούλιο δεν αιτιολόγησε επαρκώς την καταχώρισή τους στους καταλόγους των προσώπων στα οποία επιβάλλονται κυρώσεις. Η καταχώρισή τους πραγματοποιήθηκε χωρίς καμία αιτιολόγηση των στοιχείων στα οποία το Συμβούλιο στήριξε την απόφασή του.
               
            
                  3)
               
               
                  Ο τρίτος λόγος αφορά αδικαιολόγητη καταχώριση προσφευγόντων στους καταλόγους των προσώπων στα οποία επιβάλλονται κυρώσεις.
                  Στο πλαίσιο του λόγου αυτού, οι προσφεύγοντες υποστηρίζουν ότι η αιτιολογία που παραθέτει το Συμβούλιο δεν δικαιολογεί επί της ουσίας την εκ νέου καταχώριση προσφευγόντων στους καταλόγους αυτούς.
               
            
                  4)
               
               
                  Ο τέταρτος λόγος αφορά προσβολή του δικαιώματος της ιδιοκτησίας, του δικαιώματος ελεύθερης ασκήσεως επιχειρηματικής δραστηριότητας, του δικαιώματος σεβασμού του οικογενειακού βίου, καθώς και παραβίαση της αρχής της αναλογικότητας
                  Τέλος, οι προσφεύγοντες προβάλλουν ότι η εκ νέου καταχώρισή τους στους καταλόγους των προσώπων στα οποία επιβάλλονται κυρώσεις συνιστά προσβολή του δικαιώματος της ιδιοκτησίας και του δικαιώματος ελεύθερης ασκήσεως επιχειρηματικής δραστηριότητας, καθώς και, ως προς τον δεύτερο από τους προσφεύγοντες τους, του δικαιώματος σεβασμού του οικογενειακού βίου. Φρονούν ότι καταχώρισή τους στους επίμαχους καταλόγους συνιστά δυσανάλογη προσβολή των δικαιωμάτων αυτών, η οποία είναι προδήλως απρόσφορη για την επίτευξη των σκοπών που επιδιώκονται με τις προσβαλλόμενες πράξεις, και ότι, σε κάθε περίπτωση, υπερβαίνει το αναγκαίο για την επίτευξη των εν λόγω σκοπών μέτρο.
               
            
         (1)  Κανονισμός (ΕΕ) 267/2012 του Συμβουλίου, της 23ης Μαρτίου 2012, σχετικά με περιοριστικά μέτρα κατά του Ιράν και την κατάργηση του κανονισμού (ΕΕ) 961/2010 (ΕΕ L 88, σ. 1).